CELEX: 52022PC0215
Language: el
Date: 2022-05-16
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ειδικής σε θέματα εμπορίου επιτροπής για την τελωνειακή συνεργασία και τους κανόνες καταγωγής όσον αφορά τις διαβουλεύσεις δυνάμει του άρθρου 63 παράγραφος 3 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.5.2022
            COM(2022) 215 final
            2022/0153(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ειδικής σε θέματα εμπορίου επιτροπής για την τελωνειακή συνεργασία και τους κανόνες καταγωγής όσον αφορά τις διαβουλεύσεις δυνάμει του άρθρου 63 παράγραφος 3 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η ειδική σε θέματα εμπορίου επιτροπή (στο εξής: ΕΕΕ) για την τελωνειακή συνεργασία και τους κανόνες καταγωγής σχεδιάζει να εκδώσει απόφαση σχετικά με τις διαβουλεύσεις δυνάμει του άρθρου 63 παράγραφος 3 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου. Η παρούσα πρόταση αφορά την απόφαση για τον καθορισμό της θέσης που πρέπει να ληφθεί για το θέμα αυτό εξ ονόματος της ΕΕ στο πλαίσιο της ΕΕΕ για την τελωνειακή συνεργασία και τους κανόνες καταγωγής.
            
            
               2.Πλαίσιο της πρότασης
            
            
               2.1.Η συμφωνία εμπορίου και συνεργασίας ΕΕ-Ηνωμένου Βασιλείου 
            
            
               Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία), παρέχει πρόσβαση χωρίς δασμούς και ποσοστώσεις σε εισαγωγές σε Μέρος της συμφωνίας καταγόμενες στο άλλο Μέρος, εάν πληρούν τις απαιτήσεις για τους κανόνες καταγωγής. Το άρθρο 63 της συμφωνίας προβλέπει διαδικασία για την επαλήθευση της καταγωγής των προϊόντων. Αναφέρει επίσης ότι τα Μέρη πρέπει να διεξάγουν διαβουλεύσεις σε περίπτωση που ένα Μέρος απορρίψει τη χορήγηση προτιμησιακής μεταχείρισης προϊόντος του άλλου Μέρους, ακόμη και αν το Μέρος εξαγωγής έχει υποβάλει θετική γνώμη με την οποία επιβεβαιώνει τον χαρακτήρα καταγωγής του προϊόντος.
            
            
               2.2.Η ΕΕΕ για την τελωνειακή συνεργασία και τους κανόνες καταγωγής 
            
            
               Σύμφωνα με το άρθρο 8 παράγραφος 1 στοιχείο γ) της συμφωνίας, η ΕΕΕ είναι αρμόδια για ζητήματα που καλύπτονται από:
            
            
               - το δεύτερο μέρος πρώτος τομέας τίτλος I κεφάλαια 2 και 5 της συμφωνίας,
            
            
               - το πρωτόκολλο για την αμοιβαία διοικητική συνδρομή σε τελωνειακά ζητήματα, και
            
            
               - τις διατάξεις για την επιβολή των δικαιωμάτων διανοητικής ιδιοκτησίας από τα τελωνεία, τα τέλη και τις επιβαρύνσεις, τη δασμολογητέα αξία και τα επισκευασθέντα εμπορεύματα.
            
            
               Σύμφωνα με το άρθρο 121 παράγραφος 2 στοιχείο δ) της συμφωνίας, η ΕΕΕ για την τελωνειακή συνεργασία και τους κανόνες καταγωγής μπορεί να εκδίδει αποφάσεις ή συστάσεις σχετικά με τις διαδικασίες διαβούλευσης που προβλέπονται στο άρθρο 63. Μπορεί επίσης να εκδίδει αποφάσεις ή συστάσεις για κάθε τεχνικό ή διοικητικό θέμα που αφορά την εφαρμογή του κεφαλαίου 2 του τίτλου I, συμπεριλαμβανομένων των ερμηνευτικών σημειώσεων που αποσκοπούν στη διασφάλιση της ομοιόμορφης διαχείρισης των κανόνων καταγωγής.
            
            
               2.3.Η προς έκδοση πράξη της ΕΕΕ για την τελωνειακή συνεργασία και τους κανόνες καταγωγής
            
            
               Η προς έκδοση πράξη έχει ως στόχο να καθορίσει τους κανόνες που θα διέπουν τις διαβουλεύσεις μεταξύ των Μερών, σε περίπτωση που ένα Μέρος απορρίψει τη χορήγηση προτιμησιακής μεταχείρισης προϊόντος του άλλου Μέρους, ακόμη και αν το Μέρος εξαγωγής έχει υποβάλει θετική γνώμη για τον χαρακτήρα καταγωγής του προϊόντος.
            
            
               Η προς έκδοση πράξη θα καταστεί δεσμευτική για τα Μέρη δυνάμει του άρθρου 10 και του άρθρου 121 παράγραφος 2 στοιχείο δ) της συμφωνίας. Θα εφαρμόσει το άρθρο 63 παράγραφος 3 της συμφωνίας. Σύμφωνα με το άρθρο αυτό, η ΕΕΕ για την τελωνειακή συνεργασία και τους κανόνες καταγωγής πρέπει να προβλέπει διαδικασία διαβούλευσης, για τις διαβουλεύσεις που πρέπει να διεξάγουν τα Μέρη εάν διαφωνούν ως προς την εφαρμογή των κανόνων καταγωγής· πιο συγκεκριμένα, σε περίπτωση που ένα Μέρος απορρίψει τη χορήγηση προτιμησιακής μεταχείρισης προϊόντος του άλλου Μέρους, ακόμη και αν το Μέρος εξαγωγής έχει υποβάλει θετική γνώμη με την οποία επιβεβαιώνει τον χαρακτήρα καταγωγής του προϊόντος έπειτα από διαδικασία επαλήθευσης. Σύμφωνα με τους προτεινόμενους κανόνες, τα Μέρη πρέπει να διεξάγουν διαβουλεύσεις με ευέλικτο τρόπο, διευκολύνοντας την επικοινωνία μεταξύ των δύο Μερών και αιτιολογώντας την απόρριψη χορήγησης προτιμησιακής μεταχείρισης. 
            
            
               Ο κανόνας 1 ορίζει τον τρόπο με τον οποίο ένα Μέρος μπορεί να ζητήσει τη διεξαγωγή διαβουλεύσεων με το άλλο Μέρος. Ορίζει επίσης τη γραμματεία της ΕΕΕ ως σημείο επαφής. 
            
            
               Ο κανόνας 2 καθορίζει τις προθεσμίες για τη σύγκληση και την ολοκλήρωση των συνεδριάσεων διαβούλευσης. Προτείνει επίσης διάφορες δυνατότητες για τον τρόπο διεξαγωγής τους. 
            
            
               Ο κανόνας 3 απαιτεί τα Μέρη να ανακοινώνουν την προβλεπόμενη σύνθεση των αντιπροσωπειών τους πριν από κάθε συνεδρίαση. 
            
            
               Ο κανόνας 4 καθορίζει το γλωσσικό καθεστώς των διαβουλεύσεων και τα σχετικά έγγραφα που πρέπει να διανέμονται εκ των προτέρων.
            
         
         
            
               Ο κανόνας 5 καθορίζει τις ρυθμίσεις και τις προθεσμίες για τη σύνταξη των πρακτικών των συνεδριάσεων.
            
            
               Ο κανόνας 6 απαιτεί τα Μέρη να επιδιώκουν την ανεύρεση αμοιβαία αποδεκτής λύσης. Διευκρινίζει επίσης πότε θα θεωρείται ότι λήγει η περίοδος διαβούλευσης, δηλαδή δεν θα θεωρείται ότι έχει λήξει εάν η διαβούλευση δεν πραγματοποιηθεί για λόγους που μπορούν να αποδοθούν σε ένα από τα Μέρη.
            
            
               3.Θέση που πρέπει να ληφθεί εξ ονόματος της ΕΕ
            
            
               Το Συμβούλιο θα πρέπει να καθορίσει τη θέση που πρέπει να λάβει η ΕΕ στο πλαίσιο της ΕΕΕ για την τελωνειακή συνεργασία και τους κανόνες καταγωγής όσον αφορά την έγκριση των κανόνων που διέπουν τη διαδικασία διαβουλεύσεων δυνάμει του άρθρου 63 παράγραφος 3 της συμφωνίας. Αυτό θα έχει ως αποτέλεσμα τη βελτίωση της νομοθεσίας και την αύξηση της διαφάνειας. 
            
            
               Η προτεινόμενη διαδικασία δεν επηρεάζει την ουσία των κανόνων καταγωγής που προβλέπονται στη συμφωνία.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ) προβλέπει την έκδοση αποφάσεων για τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο.
            
            
               4.1.2.Εφαρμογή στην προκειμένη περίπτωση
            
            
               Με τη συμφωνία συστήθηκε η ΕΕΕ για την τελωνειακή συνεργασία και τους κανόνες καταγωγής. Ως εκ τούτου, πρόκειται για όργανο που έχει συσταθεί με συμφωνία.
            
            
               Η πράξη που καλείται να θεσπίσει η ΕΕΕ για την τελωνειακή συνεργασία και τους κανόνες καταγωγής είναι πράξη που παράγει έννομα αποτελέσματα. Θα είναι δεσμευτική για τα Μέρη δυνάμει του άρθρου 10 και του άρθρου 121 παράγραφος 2 στοιχείο δ) της συμφωνίας.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης για την οποία λαμβάνεται θέση εξ ονόματος της ΕΕ. Η προς έκδοση πράξη μπορεί να επιδιώκει διττό σκοπό ή να έχει δύο συνιστώσες και ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα. Σε αυτή την περίπτωση, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης είναι η θέσπιση διαδικασίας διαβουλεύσεων σε περίπτωση που ένα Μέρος απορρίψει τη χορήγηση προτιμησιακής μεταχείρισης προϊόντος του άλλου Μέρους δυνάμει του άρθρου 63 παράγραφος 3 της συμφωνίας.
            
         
         
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2022/0153 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ειδικής σε θέματα εμπορίου επιτροπής για την τελωνειακή συνεργασία και τους κανόνες καταγωγής όσον αφορά τις διαβουλεύσεις δυνάμει του άρθρου 63 παράγραφος 3 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία εμπορίου και συνεργασίας για τη θέσπιση της σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία), συνήφθη με την απόφαση 2020/2252 του Συμβουλίου, της 29ης Δεκεμβρίου 2020, και τέθηκε σε ισχύ την 1η Μαΐου 2021.
            
            
               (2)Η συμφωνία προβλέπει διαδικασία διαβούλευσης σε περίπτωση απόρριψης χορήγησης προτιμήσεων στο άρθρο 63 παράγραφος 3. Σύμφωνα με το άρθρο 121 παράγραφος 2 στοιχείο δ) της συμφωνίας εμπορίου και συνεργασίας, η ειδική σε θέματα εμπορίου επιτροπή για την τελωνειακή συνεργασία και τους κανόνες καταγωγής (στο εξής: επιτροπή), η οποία συστήθηκε με το άρθρο 8 παράγραφος 1 στοιχείο γ), μπορεί να εκδίδει αποφάσεις ή συστάσεις σχετικά με τις διαδικασίες διαβούλευσης που προβλέπονται στο άρθρο 63 παράγραφος 3 της συμφωνίας εμπορίου και συνεργασίας. Σύμφωνα με το άρθρο 10 της συμφωνίας εμπορίου και συνεργασίας, οι αποφάσεις της επιτροπής είναι δεσμευτικές για τα Μέρη.
            
            
               (3)Επειδή η απόφαση της επιτροπής σχετικά με τους κανόνες που θα διέπουν τις διαβουλεύσεις οι οποίες προβλέπονται στο άρθρο 63 παράγραφος 3 της συμφωνίας εμπορίου και συνεργασίας θα παράγει έννομα αποτελέσματα, είναι σκόπιμο να καθοριστεί με απόφαση του Συμβουλίου η θέση που πρέπει να ληφθεί εξ ονόματος της ΕΕ στο πλαίσιο της επιτροπής. 
            
            
               (4)Η θέσπιση κανόνων για τη διαδικασία διαβούλευσης που προβλέπεται άρθρο 63 παράγραφος 3 της συμφωνίας εμπορίου και συνεργασίας θα παρέχει σαφήνεια και θα διασφαλίζει τη διαφάνεια σε περίπτωση που ένα Μέρος απορρίψει τη χορήγηση προτιμησιακής μεταχείρισης προϊόντος του άλλου Μέρους παρά τη θετική γνώμη του άλλου Μέρους με την οποία επιβεβαιώνει τον χαρακτήρα καταγωγής του προϊόντος.
            
            
               (5)Η θέση της Ένωσης στο πλαίσιο της επιτροπής θα πρέπει, επομένως, να βασίζεται στο σχέδιο απόφασης της επιτροπής το οποίο παρατίθεται στο παράρτημα της παρούσας απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο πλαίσιο της συσταθείσας από τη συμφωνία ειδικής σε θέματα εμπορίου επιτροπής για την τελωνειακή συνεργασία και τους κανόνες καταγωγής βασίζεται στο σχέδιο απόφασης της εν λόγω επιτροπής που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
         
         
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.5.2022
            COM(2022) 215 final
            
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ειδικής σε θέματα εμπορίου επιτροπής για την τελωνειακή συνεργασία και τους κανόνες καταγωγής όσον αφορά τις διαβουλεύσεις δυνάμει του άρθρου 63 παράγραφος 3 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
               
         
         
            
               ΠΑΡΑΡΤΗΜΑ 
            
            
               Σχέδιο
            
            
               ΑΠΟΦΑΣΗ αριθ. ... ΤΗΣ ΕΙΔΙΚΗΣ ΣΕ ΘΕΜΑΤΑ ΕΜΠΟΡΙΟΥ ΕΠΙΤΡΟΠΗΣ ΕΕ-ΗΝΩΜΕΝΟΥ ΒΑΣΙΛΕΙΟΥ
            
            
               για την τελωνειακή συνεργασία και τους κανόνες καταγωγής
            
            
               της
            
            
               συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, σχετικά με τη διαδικασία διαβούλευσης σε περίπτωση απόρριψης χορήγησης προτιμήσεων
            
            
            
               Η ΕΙΔΙΚΗ ΣΕ ΘΕΜΑΤΑ ΕΜΠΟΡΙΟΥ ΕΠΙΤΡΟΠΗ για την τελωνειακή συνεργασία και τους κανόνες καταγωγής,
            
            
               Έχοντας υπόψη τη συμφωνία εμπορίου και συνεργασίας για τη θέσπιση της σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία), και ιδίως το άρθρο 63 παράγραφος 3 όσον αφορά τη θέσπιση διαδικασίας διαβούλευσης σε περίπτωση απόρριψης χορήγησης προτιμήσεων,
            
            
               Εκτιμώντας τα ακόλουθα:
            
            
               (1)
                     Η συμφωνία εμπορίου και συνεργασίας για τη θέσπιση της σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία), συνήφθη με την απόφαση 2020/2252 του Συμβουλίου, της 29ης Δεκεμβρίου 2020, και τέθηκε σε ισχύ την 1η Μαΐου 2021.
            
            
               (2)
                     Στο άρθρο 121 παράγραφος 2 στοιχείο δ) της συμφωνίας προβλέπεται ότι η ειδική σε θέματα εμπορίου επιτροπή για την τελωνειακή συνεργασία και τους κανόνες καταγωγής (στο εξής: επιτροπή), μπορεί να εκδίδει αποφάσεις ή συστάσεις σχετικά με τις διαβουλεύσεις που προβλέπονται στο άρθρο 63 παράγραφος 3 της συμφωνίας εμπορίου και συνεργασίας.
            
            
               (3)
                     Στο άρθρο 63 παράγραφος 3 της συμφωνίας προβλέπεται ότι, όταν η τελωνειακή αρχή του Μέρους εισαγωγής κοινοποιεί στην τελωνειακή αρχή του Μέρους εξαγωγής την πρόθεσή της να απορρίψει τη χορήγηση προτιμησιακής δασμολογικής μεταχείρισης μετά την παραλαβή της γνώμης του Μέρους εξαγωγής με την οποία επιβεβαιώνει τον χαρακτήρα καταγωγής του προϊόντος, διεξάγονται διαβουλεύσεις κατόπιν αιτήματος ενός από τα Μέρη εντός τριών μηνών από την ημερομηνία της εν λόγω κοινοποίησης, οι οποίες επιτρέπεται να διεξάγονται σύμφωνα με τη διαδικασία που ορίζει η επιτροπή.
            
            
               (4) 
                     Σύμφωνα με το άρθρο 63 παράγραφος 3 της συμφωνίας, πρέπει να προβλεφθούν διαδικαστικοί κανόνες προς διευκόλυνση της επίτευξης συμφωνίας μεταξύ των Μερών σε περίπτωση απόρριψης χορήγησης προτιμήσεων παρά τη γνώμη του άλλου Μέρους με την οποία επιβεβαιώνει τον χαρακτήρα καταγωγής του προϊόντος.
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Οι διαβουλεύσεις που αναφέρονται στο άρθρο 63 παράγραφος 3 της συμφωνίας πραγματοποιούνται σύμφωνα με τους κανόνες που καθορίζονται στο παράρτημα της παρούσας απόφασης.
            
            
         
         
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
            
               Εφαρμόζεται από την ίδια ημέρα. 
            
            
               Έγινε στις…
            
            
            
            
                  Για την ειδική σε θέματα εμπορίου επιτροπή
            
            
               Ο/Η συμπρόεδρος της ΕΕ και ο/η συμπρόεδρος του Ηνωμένου Βασιλείου
            
            
               ΠΑΡΑΡΤΗΜΑ
            
            
               ΔΙΑΔΙΚΑΣΙΑ ΔΙΑΒΟΥΛΕΥΣΕΩΝ
            
            
               ΣΥΜΦΩΝΑ ΜΕ ΤΟ ΑΡΘΡΟ 63 ΠΑΡΑΓΡΑΦΟΣ 3 ΔΕΥΤΕΡΟ ΕΔΑΦΙΟ ΤΗΣ ΣΥΜΦΩΝΙΑΣ ΕΜΠΟΡΙΟΥ ΚΑΙ ΣΥΝΕΡΓΑΣΙΑΣ ΕΕ-ΗΝΩΜΕΝΟΥ ΒΑΣΙΛΕΙΟΥ
            
            
            
               Κανόνας 1
            
            
               1.Αφού η τελωνειακή αρχή του Μέρους εισαγωγής κοινοποιήσει στην τελωνειακή αρχή του Μέρους εξαγωγής την πρόθεσή της να απορρίψει τη χορήγηση προτιμησιακής δασμολογικής μεταχείρισης, ένα Μέρος μπορεί να υποβάλει αίτημα για διαβουλεύσεις στο άλλο Μέρος σύμφωνα με το άρθρο 63 παράγραφος 3 δεύτερο εδάφιο της συμφωνίας εμπορίου και συνεργασίας ΕΕ-Ηνωμένου Βασιλείου (στο εξής: συμφωνία). 
            
            
               2.Το αίτημα υποβάλλεται από το μέλος της γραμματείας της ειδικής σε θέματα εμπορίου επιτροπής για την τελωνειακή συνεργασία και τους κανόνες καταγωγής (στο εξής: επιτροπή) του αιτούντος Μέρους προς το μέλος της γραμματείας του άλλου Μέρους με μήνυμα ηλεκτρονικού ταχυδρομείου ή, κατά περίπτωση, με κάθε άλλο μέσο (τηλ)επικοινωνίας που παρέχει απόδειξη της αποστολής. Εάν δεν υπάρχουν αποδείξεις περί του αντιθέτου, το εν λόγω αίτημα θεωρείται ότι παραλαμβάνεται κατά την ημερομηνία αποστολής του.
            
            
            
               Κανόνας 2
            
            
               1.Οι διαβουλεύσεις συγκαλούνται και ολοκληρώνονται εντός τριών μηνών από την ημερομηνία κοινοποίησης της πρόθεσης που αναφέρεται στον κανόνα 1, εκτός εάν τα Μέρη έχουν συμφωνήσει να παρατείνουν την περίοδο των διαβουλεύσεων. Κατά τη διάρκεια της περιόδου αυτής, τα Μέρη μπορούν να συνεδριάσουν μία ή περισσότερες φορές.
            
            
               2.Οι διαβουλεύσεις πραγματοποιούνται με αυτοπρόσωπη παρουσία ή με οποιονδήποτε άλλον τρόπο επικοινωνίας συμφωνήσουν τα Μέρη. Εάν οι διαβουλεύσεις πραγματοποιούνται με αυτοπρόσωπη παρουσία, διεξάγονται στο έδαφος του Μέρους στο οποίο απευθύνεται το αίτημα διαβουλεύσεων, εκτός εάν τα Μέρη συμφωνήσουν διαφορετικά. 
            
         
         
            
            
               Κανόνας 3
            
            
               Εντός 15 ημερολογιακών ημέρων πριν από κάθε συνεδρίαση, η Ένωση και το Ηνωμένο Βασίλειο, αντιστοίχως, ενημερώνουν το άλλο Μέρος μέσω της γραμματείας για την προβλεπόμενη σύνθεση των αντίστοιχων αντιπροσωπειών τους και προσδιορίζουν το ονοματεπώνυμο και τα καθήκοντα κάθε μέλους της αντιπροσωπείας.
            
            
            
               Κανόνας 4
            
            
               1.Οι διαβουλεύσεις διεξάγονται στα αγγλικά.
            
            
               2.Τα έγγραφα που αφορούν τη διαβούλευση διανέμονται μέσω της γραμματείας στο άλλο μέρος. Τα έγγραφα αυτά επιτρέπεται να συντάσσονται σε οποιαδήποτε από τις επίσημες γλώσσες της Ένωσης.
            
            
            
               Κανόνας 5
            
            
               1.Το σχέδιο πρακτικών κάθε συνεδρίασης διαβούλευσης συντάσσεται από τον/την υπάλληλο που ενεργεί ως μέλος της γραμματείας του καθ’ ου Μέρους που διοργανώνει τη συνεδρίαση εντός 8 ημερολογιακών ημερών. Το σχέδιο πρακτικών διαβιβάζεται για σχολιασμό στο μέλος της γραμματείας του άλλου Μέρους. Το εν λόγω Μέρος μπορεί να υποβάλλει παρατηρήσεις εντός 8 ημερολογιακών ημερών.
            
            
               2.Τα πρακτικά συνοψίζουν τις συνεδριάσεις διαβούλευσης και προσδιορίζουν, κατά περίπτωση, τα εξής:
            
            
               α)τα έγγραφα που υποβλήθηκαν· 
            
            
               β)οποιαδήποτε δήλωση ζητήθηκε από ένα από τα Μέρη να εγγραφεί στα πρακτικά· και
            
            
               γ)τα συμπεράσματα που διατυπώθηκαν τα οποία μπορούν να περιλαμβάνουν, μεταξύ άλλων, την παράταση της διάρκειας της διαβούλευσης.
            
            
               3.Τα πρακτικά περιλαμβάνουν σε παράρτημα έναν κατάλογο συμμετεχόντων ο οποίος ορίζει για καθεμία από τις αντιπροσωπείες τα ονόματα και τα καθήκοντα όλων των προσώπων που παρέστησαν στη συνεδρίαση.
            
            
               4.Η γραμματεία προσαρμόζει το σχέδιο πρακτικών με βάση τις παρατηρήσεις που λαμβάνει. Το σχέδιο πρακτικών, όπως αναθεωρείται, εγκρίνεται από τα Μέρη εντός 28 ημερών από την ημερομηνία της συνεδρίασης ή έως οποιαδήποτε άλλη ημερομηνία συμφωνηθεί από τα Μέρη. Μετά την έγκρισή των πρακτικών, η συμφωνία που επιτεύχθηκε παράγει αποτελέσματα στα Μέρη κατά τη συνεδρίαση διαβούλευσης στην οποία εγκρίθηκε το εν λόγω συμπέρασμα. 
            
            
               5.Σε περίπτωση που οι διαβουλεύσεις διεξάγονται γραπτώς, το αποτέλεσμα των διαβουλεύσεων καταγράφεται στα πρακτικά της επόμενης συνεδρίασης της επιτροπής. Η συμφωνία που επιτεύχθηκε κατά τη διάρκεια των διαβουλεύσεων παράγει αποτελέσματα στα Μέρη κατά τη συνεδρίαση διαβούλευσης στην οποία εγκρίθηκε το εν λόγω συμπέρασμα.  
            
            
               Κανόνας 6
            
            
               1.Τα Μέρη καταβάλλουν κάθε προσπάθεια για να καταλήξουν σε αμοιβαία αποδεκτή λύση στο ζήτημα εντός της περιόδου διαβούλευσης που αναφέρεται στον κανόνα 2. Εάν τα Μέρη καταλήξουν σε συμφωνία, η συμφωνία αυτή είναι δεσμευτική για τα Μέρη.
            
            
               2.Για τους σκοπούς του άρθρου 63 παράγραφος 3 τρίτο εδάφιο της συμφωνίας, η περίοδος διαβουλεύσεων που αναφέρεται στον κανόνα 2 θεωρείται ότι έχει λήξει όταν, μετά το πέρας της περιόδου διαβούλευσης, τα Μέρη δεν έχουν συμφωνήσει να παραταθεί, εκτός εάν οι διαβουλεύσεις δεν πραγματοποιήθηκαν για λόγους που μπορούν να αποδοθούν στο Μέρος εισαγωγής.